Účinné od apríla 2025
Nový Stavebný zákon č. 25/2025 Z.z., ktorý nadobudol účinnosť 1. apríla 2025, predstavuje zásadné zmeny v procese výstavby na Slovensku. Jednou z oblastí, ktorá sa mení a je výrazným spôsobom upravená, sú aj drobné stavby. 
Doteraz sa drobné stavby ohlasovali na oddelení výstavby, dopravy, územného plánu a životného prostredia v podnikateľskom inkubátore na 1. poschodí.
Od platnosti a účinnosti nového stavebného zákona prechádzajú tieto kompetencie priamo na Stavebný úrad, ktorý nájdete na prízemí mestského úradu č. d. 10. 
Na stavebnom úrade doteraz okrem doteraz platnej agendy po novom podávate:
· ohlásenie drobných stavieb, ktoré podstatne nemôžu ovplyvniť svoje okolie
· ohlásenie stavebných úprav a stavieb, na ktoré sa vyžaduje ohlásenie podľa stavebného zákona
NIEKTORÉ POJMY ZO STAVEBNÉHO ZÁKONA
Čo je drobná stavba podľa stavebného zákona?
Drobná stavba je podľa stavebného zákona stavba, ktorá nemôže podstatne ovplyvniť svoje okolie, najmä:
· prízemné stavby, konštrukcie, zariadenia alebo výrobky dovezené na miesto osadenia alebo výrobky zmontované z konštrukčných prvkov na mieste osadenia, (ďalej len „zmontovaný výrobok“) pevne spojené so zemou, ak ich zastavaná plocha nepresahuje 50 m2a výšku 5 m, najmä kôlne, práčovne, letné kuchyne, prístrešky, zariadenia na nádoby na odpadky, stavby na chov drobných zvierat, sauny, úschovne bicyklov a detských kočíkov, čakárne, stavby športových zariadení a garáže,
· podzemné stavby, ak ich zastavaná plocha nepresahuje 25 m2a hĺbku 3 m, najmä pivnice, žumpy, retenčné nádrže, bazény,
· stavby na lesných pozemkoch a iných pozemkoch slúžiace na zabezpečovanie lesnej výroby a poľovníctva, ak ich zastavaná plocha nepresahuje 50 m2a výšku 5 m, najmä sklady krmiva, náradia alebo hnojiva,
· oplotenie z pevných nepriehľadných materiálov do výšky 1,6 m alebo oplotenie z ľahkých priehľadných materiálov do výšky 2 m od priľahlého terénu,
· elektrická prípojka pre pripojenie odberného elektrického zariadenia do sústavy podľa osobitného predpisu, telekomunikačná prípojka k elektronickej komunikačnej sieti, pripojovací plynovod pre pripojenie odberného plynového zariadenia k distribučnej sieti, vodovodná prípojka alebo kanalizačná prípojka a jej zaústenie do verejnej kanalizácie,
· nástupné ostrovčeky verejnej dopravy, priechody cez chodníky a na susedné pozemky a priepusty,
· informačná konštrukcia, ktorou je konštrukcia s informačnou plochou, ktorej účelom je verejné šírenie informačných, navigačných, kultúrnych, reklamných, športových a iných informácií bez ohľadu na spôsob osadenia, upevnenia a konštrukčného vyhotovenia a materiálového vyhotovenia, ktorej najväčšia informačná plocha je najviac 20 m2,
· nabíjacia stanica pre elektromobily s celkovým výkonom do 22 kW s jedným alebo viacerými nabíjacími bodmi situovanými v exteriéri vrátane odberných elektrických zariadení pre nabíjacie stanice a ich inštalácie,
· zariadenie na výrobu elektriny, tepla a chladu z obnoviteľných zdrojov s celkovým inštalovaným výkonom do 100 kW vrátane.
 
ZMENY VYPLÝVAJÚCE Z NOVÉHO STAVEBNÉHO ZÁKONA
Postup ohlásenia stavieb a stavebných úprav  upravuje § 63 stavebného zákona a vyhláška 60/2025 Z.z. o štruktúre a prevádzke informačného systému územného plánovania a výstavby, o obsahu podaní a obsahu a rozsahu dokumentácie.
Pre skupinu „drobné stavby“ sú upravené úľavy od štandardného režimu, ktoré spočívajú v tom, že projekt stavby na ohlásenie má zjednodušený rozsah, nemusí ho vypracovať autorizovaný stavebný inžinier alebo autorizovaný architekt, stavebník môže zhotovenie stavby zabezpečiť svojpomocou, pre uskutočnenie stavby ju postačí ohlásiť stavebnému úradu a nevyžaduje sa správne konanie o stavebnom zámere a nepodliehajú kolaudácii.
Stavebník predloží stavebnému úradu žiadosť na predpísanom formulári spolu s projektom stavby na overenie. Stavebný úrad do 30 dní odo dňa doručenia ohlásenia podľa obsahu podania overí projekt a vydá overovaciu doložku. V prípade, že je potrebné rozhodnúť o prípadných námietkach účastníkov konania napr. susedov, alebo určiť podmienky pre realizáciu stavby v súlade s predloženými záväznými stanoviskami dotknutých orgánov, môže stavebný úrad určiť, že sa vyžaduje prerokovanie stavebného zámeru v správnom konaní. Ak ohlásenie neobsahuje požadované náležitosti, správny orgán vyzve stavebníka na ich doplnenie v určenej lehote, počas ktorej neplynie lehota na vybavenie ohlásenia. Ak ani po uplynutí lehoty na doplnenie ohlásenie nie je úplné, správny orgán podanie vráti stavebníkovi. Na užívanie ohlásenej stavby sa nevyžaduje kolaudácia.
Ak stavebný úrad do 30 dní – pri zložitejších projektoch do 60 dní. nevykoná žiaden z uvedených úkonov, má sa za to, že s vykonaním ohlásených stavebných prác súhlasí. Po 30 resp. 60 dňoch teda nastáva fikcia súhlasu. Tento postup nie je možné uplatniť napríklad pri stavbách, umiestňovaných na verejnom priestranstve,  bližšie ako 2 m k hranici susedného pozemku, pri budovách s pevným základom v zemi, pri podzemných stavbách, tu musí stavebný úrad vydať overenie projektu na ohlásenie.
ČASTO KLADENÉ OTÁZKY
Môžeme drobnú stavbu postaviť hocikde alebo sú jasne dané podmienky a definície?
Pre každú stavbu, bez ohľadu na režim jej povoľovania, platí, že ju stavebník môže postaviť na vlastnom pozemku alebo na pozemku, ku ktorému má od jeho vlastníka také oprávnenie. 
Ďalšou požiadavkou je, že stavba musí byť na pozemku, ktorý je funkčne v územnom pláne určený na spôsob užívania, na ktorý sa má daná stavba užívať.
Ako ohlásiť drobnú stavbu? Čo všetko je potrebné doložiť?
Ohlásenie drobnej stavby vybavíte na stavebnom úrade pričom je potrebné doložiť tieto dokumenty
· formulár ohlásenia stavby a stavebných úprav
· projekt stavby na ohlásenie
· stavebný dozor – vyhlásenie kvalifikovanej osoby, že bude dohliadať na priebeh stavby, vykonávanej svojpomocne
· záväzné stanoviská orgánu územného plánovania, dotknutých orgánov a dotknutých právnických osôb, ktorých sa navrhované stavebné práce týkajú
· uhradenie správneho poplatku
Po ohlásení drobnej stavby čakajte na vyjadrenie stavebného úradu (spravidla býva doručené žiadateľovi do 30 dní). Až po schválení môžete začať so stavbou. Ohlásené stavebné práce možno začať uskutočňovať do 3 rokov odo dňa overenia projektu ohlásenej stavby.
Celkový rozsah a obsah projektu stavby na ohlásenie je závislý na umiestnení, druhu a rozsahu stavby, jej prevádzke a oprávnených požiadavkách dotknutých orgánov a dotknutých právnických osôb na stavbu.
Projekt stavby na ohlásenie obsahuje tieto hlavné časti:
1. Zoznam dokumentácie
2. Súhrnná správa
3. Situačné výkresy
4. Dokumentácia stavebných objektov
5. Prílohy 
Správne poplatky 
S účinnosťou od 1. 4. 2025 spolu so zavedením nového stavebného zákona sa nastavuje výška správnych poplatkov v nadväznosti na túto novú stavebnú legislatívu. Konkrétna výška správnych poplatkov je uvedená v zákone č. 145/1995 Z. z., V. časť – Stavebná správy, položka 59, v znení platnom od 15. 03. 2025 (k podaniam doručeným od 15.03.2025 do 31.04.2025 vrátane podľa starého stavebného zákona ) a od 1. 4. 2025 (k novému stavebnému zákonu).
Viac informácii na
https://stavebnymagazin.sk/novy-stavebny-zakon-2025-drobna-stavba-a-jej-definicia-zmeny-poplatkov/
https://geo-group.sk/drobna-stavba-co-to-je-podla-stavebneho-zakona
 

